

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. rugsėjo 23 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. rugsėjo 23 d. posėdyje iš esmės išnagrinėjo Albino Antano Kazlausko peticiją „Dėl antrojo laipsnio valstybinės pensijos daugiavaikiams tėvams“ ir priėmė sprendimą tenkinti joje pateiktą pasiūlymą inicijuoti įstatymą, kad nebūtų skriaudžiami daugiavaikių šeimų tėvai, likę našliais, tai yra kad mirus daugiavaikei motinai, kuriai buvo paskirta ir mokama antrojo laipsnio valstybinė pensija, ši pensija būtų mokama tėvui.

Komisija šį sprendimą priėmė, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę ir manydama, kad mirus daugiavaikei motinai, kuriai buvo paskirta ir mokama antrojo laipsnio valstybinė pensija, ši pensija toliau turėtų būti mokama tėvui.

2018 m. sausio 1 d. įsigaliojo Valstybinių pensijų įstatymas, kuriame buvo nustatyta, kad, jeigu daugiavaikiai motina arba tėvas pasinaudojo teise į Lietuvos Respublikos antrojo laipsnio valstybinę pensiją pagal šio įstatymo nuostatas, kitam iš jų ši pensija neskiriama.

Būtina pažymėti, kad antrojo laipsnio valstybinė pensija nėra vien tik valstybės padėka už vaikų užauginimą. Tai yra ir piniginė parama asmeniui. Kaip ir visos valstybinės pensijos. Tik, deja, jos yra labai jau skirtingo dydžio – nuo kelių dešimčių iki kelių šimtų ar daugiau nei tūkstančio eurų.

Manytina, kad teiginys, jog susidarytų situacija, kai už tą patį nuopelną (vaikų išauginimą) valstybė skirtų išskirtinę padėką valstybinės pensijos forma antra kartą yra nepagrįstas, nes ši valstybinė pensija nebūtų mokama antrą kartą jau mirusiam asmeniui, o būtų mokama kitam asmeniui, t. y. našliui arba našlei, nes ši valstybinė pensija yra mokama asmeniui (motinai arba tėvui), o ne šeimai. Be to, valstybinė pensija nėra vien tik apdovanojimas, ji yra ir piniginė parama daugiavaikiui tėvui ar motinai, nors ir labai nedidelė (šiuo metu 116 eurų). Be to, gali būti tokia situacija, kai antro laipsnio valstybinę pensiją gavusi daugiavaikė motina šia teise pasinaudojo tik kelis metus ar mėnesius, nes mirė, todėl tikslinga, kad toliau ši valstybinė pensija būtų mokama našliu likusiam tėvui.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo rudens sesijos darbotvarkę protokolinio nutarimo dėl Peticijų komisijos sprendimo dėl Albino Antano Kazlausko peticijos projektą.

PRIDEDAMA:

1. Albino Antano Kazlausko peticijos kopija, 1 lapas.

2. Socialinės apsaugos ir darbo ministerijos 2020 m. liepos 16 d. raštas Nr. (24.4E-56)SD-3712, 2 lapai.

3. Išrašas iš Peticijų komisijos 2020 m. rugsėjo 23 d. posėdžio protokolo Nr. 250-P-12, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt